La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 6 de juny de 2019 que són les que els corresponen els números 348/2019 a 369/2019 i dona compte de la tramitació, de conformitat amb la valoració de les admissions que s'ha dut a terme.
S'informa també d'una nova petició d'informe en relació amb un projecte normatiu i un en matèria de contractació.
Es dona per llegida l'acta de les sessions corresponents als dies 25 d'abril i 16 de maig de 2019, corresponents a la catorzena i dissetena sessió del Ple de l'any 2019, respectivament.
Proposta de resolució de finalització de la Reclamació 138/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 138/2019 per pèrdua d'objecte, interposada contra l'Ajuntament de Rubí i relativa al llistat de les hores extres realitzades per cada treballador durant l'any 2018, exposa els elements que motiven la finalització per pèrdua sobrevinguda de l'objecte de la reclamació, atès que s'ha facilitat al sindicat Comissions Obreres la informació en els termes esmentats i la part reclamant no ha posat de manifest consideracions al respecte, de manera que correspon cloure l'expedient perquè l'ha esvaït la controvèrsia plantejada.
Proposta de resolució d'estimació parcial de la Reclamació 145/2019
El senyor Josep Mir, ponent de la Proposta de resolució d'estimació parcial de la Reclamació 145/2019, interposada contra l'Institut de Cultura de Barcelona i relativa a la documentació relacionada amb el contracte de servei d'atenció al públic de la Fundació Museu Picasso de Barcelona, presentat per l'empresa Magmacultura, exposa la fonamentació de la Proposta d'estimació parcial de la reclamació atès que es proposa reconèixer el dret de la persona reclamant a accedir a la informació en format còpia que és el que va sol·licitar.
D'altra banda, el ponent exposa que l'estimació és parcial perquè les precisions que s'han formulat en fase d'al·legacions excedeixen de l'objecte de la sol·licitud, sens perjudici que es puguin tenir en compte per part de la Fundació Museu Picasso de Barcelona.
La senyora Elisabet Samarra formula algunes esmenes al text que el ponent introduirà a la resolució definitiva i considera oportú destacar aquesta resolució al web de la Comissió a fi de remarcar que el límit a l'accés a informació relativa a la investigació o sanció d'infraccions administratives no opera un cop resolt l'expedient, límit que ha estat al·legat en aquest procediment sense que procedeixin atendre'l a criteri de la Comissió.
Es recorda la necessitat que sigui notificada també la Resolució a l'empresa titular del contracte de serveis que ha participat com a tercera part afectada en aquest procediment de reclamació.
Proposta de resolució d'estimació de la Reclamació 194/2019
El senyor Josep Mir, ponent de la Proposta de resolució d'estimació de la Reclamació 194/2019, interposada contra l'Ajuntament de Navàs, en relació amb l'accés a l'expedient del nomenament del Cap de la Policia Local, exposa els elements que fonamenten la Proposta amb sentit estimatori del dret d'accés a la informació reclamada, a pesar de la manca de col·laboració que ha mostrat l'Ajuntament de Navàs.
El ponent exposa que la part reclamant és la Secció Sindical de Comissions Obreres i detalla la valoració que la Proposta introdueix sobre les dades de caràcter personal que amb tota probabilitat conté la informació reclamada, sense que la seva concurrència en la informació n'impedeixi l'accés, un cop formalitzat el tràmit de trasllat amb la persona afectada.
La senyora Elisabet Samarra proposa introduir unes esmenes de caràcter tècnic al text que el ponent incorporarà a la resolució definitiva.
Proposta de resolució d'estimació de la Reclamació 197/2019
El senyor Josep Mir, ponent de la Proposta de resolució d'estimació de la Reclamació 197/2019, interposada contra el Departament d'Interior de la Generalitat de Catalunya, en relació amb l'accés a diferents expedients de processos selectius, exposa els aspectes més rellevants de la fonamentació del sentit estimatori de la Proposta de resolució.
La persona reclamant exerceix el dret d'accés a la informació pública fent constar la seva condició de persona interessada.
El ponent exposa que es descarta que concorri la inadmissibilitat de la reclamació per abús de dret perquè malgrat la presentació de nombroses sol·licituds per part de la mateixa persona reclamant la finalitat en l'exercici del dret no és el perjudici a l'administració o a tercers, o si més no, no ha quedat acreditat ni justificat durant la tramitació del procediment.
La senyora Elisabet Samarra proposa introduir algunes matisacions al text, a fi que faci més èmfasi en què ha de poder ser acreditada o provada, durant la tramitació de la reclamació, la finalitat tergiversada de l'exercici del dret d'accés per poder reconèixer l'abús de dret com a restricció al dret d'accés a la informació pública.
El ponent introduirà les esmenes corresponents al text definitiu de la resolució.
Proposta de resolució d'estimació de la Reclamació 209/2019
La senyora Elisabet Samarra, ponent de la Proposta de resolució d'estimació de la Reclamació 209/2019 i de les que són objecte dels següents punts de l'ordre del dia, relatives a les Reclamacions 210/2019, 2011/2019, 212/2019, 213/2019, 214/2019, 215/2019 i 216/2019, totes elles interposades per la mateixa persona reclamant contra l'Ajuntament de Pallejà, analitza de forma conjunta els elements que duen a proposar l'estimació de totes elles i a reconèixer el dret d'accés de la persona reclamant a diferent informació sobre contractes, gestió municipal de zones agrícoles, ajuts, sobre les polítiques d'igualtat de gènere, sobre béns immobles de domini de l'Ajuntament, determinades partides del pressupost, la recollida de residus i les despeses en programari.
La part reclamant és una persona membre d'un partit polític municipal però que no ostenta la condició de càrrec electe.
El senyor Josep Mir valora conjuntament totes les Propostes i únicament formula esmenes en relació amb la Proposta de resolució sobre la Reclamació 211/2019 a fi que s'ampliï el termini per executar tenint en compte el detall de la informació que és objecte de sol·licitud i que per tant haurà de ser facilitada.
Cal tenir en compte que durant la tramitació d'aquests procediments l'Ajuntament de Pallejà no ha emès els corresponent informe sobre els diferents expedients ni ha remès els antecedents, de manera que no s'ha posat de manifest el seu posicionament per manca de col·laboració.
Proposta de resolució d'estimació de la Reclamació 210/2019
Proposta de resolució d'estimació de la Reclamació 211/2019
Proposta de resolució d'estimació de la Reclamació 212/2019
Proposta de resolució d'estimació de la Reclamació 213/2019
Proposta de resolució d'estimació de la Reclamació 214/2019
Proposta de resolució d'estimació de la Reclamació 215/2019
Proposta de resolució d'estimació de la Reclamació 216/2019
Proposta de resolució d'estimació de la Reclamació 231/2019
El senyor Josep Mir, ponent de la Proposta de resolució d'estimació de la Reclamació 231/2019, interposada contra l'Ajuntament d'Alcanar i de la resta de Proposicions sobre les Reclamacions que són objecte dels següents punts de l'ordre del dia, del quinzè al dinovè, relatives a la Reclamacions que van del número 232/2019 al 236/2019, interposades per la mateixa entitat reclamant, el Moviment transversal AP7 gratuïta, contra el mateix ajuntament, tracta de forma conjunta les particularitats de cada expedient, les característiques de la informació reclamada, en tots els supòsits de naturalesa urbanística, i posicionament de l'Autoritat Catalana de Protecció de Dades exposat en els informes que s'han emès per a cada expedient.
Proposta de resolució d'estimació de la Reclamació 232/2019
Proposta de resolució d'estimació de la Reclamació 233/2019
Proposta de resolució d'estimació de la Reclamació 234/2019
Proposta de resolució d'estimació de la Reclamació 235/2019
Proposta de resolució d'estimació de la Reclamació 236/2019
Proposta de resolució de finalització de la Reclamació 261/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 261/2019 per pèrdua d'objecte, interposada contra l'Institut Català del Sòl i relativa a l'accés a la documentació relativa a l'adjudicació del premi del concurs d'idees convocat per l'entitat, exposa els elements de tramitació que han permès que sigui facilitada la informació que reclamava el Comitè d'Empresa i que motiven la finalització per pèrdua sobrevinguda de l'objecte de la reclamació.
La mateixa ponent de la Proposta introduirà una esmena al text definitiu de la resolució.
Proposta de resolució de finalització de la Reclamació 290/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 290/2019 per pèrdua d'objecte, interposada contra l'Ajuntament de Tarragona per l'entitat Farts del soroll de la part alta de Tarragona, i relativa a l'accés a informació sobre la relació de bars i restaurants oberts en aquesta zona de Tarragona, exposa els elements que motiven la finalització per pèrdua sobrevinguda de l'objecte de la reclamació, un cop s'ha facilitat la informació a l'entitat segons consta a l'expedient.
Proposta de resolució de finalització de la Reclamació 296/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 296/2019 per pèrdua d'objecte, interposada contra l'Ajuntament del Prat de Llobregat i relativa a l'accés per part de la persona reclamant al seu propi expedient sancionador, proposa que el sentit de la Proposta de resolució sigui de desestimació atès que s'ha ha acreditat durant la tramitació de la reclamació que la informació ha estat facilitada i que amb anterioritat a la interposició de la reclamació davant la Comissió ja hauria estat també notificada si la persona reclamant hagués precisat l'adreça postal en la qual volia que es dugués a terme el tràmit.
La ponent també posa de manifest que la persona reclamant malgrat rebre la informació el mateix dia que havia interposat la reclamació no n'informa a la GAIP al respecte, tot i que és la seva obligació i menystenint els costos que genera per totes les parts la tramitació dels procediments administratius.
Es considera oportú destacar la resolució definitiva a fi de donar difusió de l'obligació de la part reclamant d'informar a la Comissió del lliurament de la informació reclamada si aquest es produeix durant la tramitació.
Proposta de resolució de finalització de la Reclamació 304/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 304/2019 per pèrdua d'objecte, interposada contra l'Ajuntament d'Almacelles i relativa a la data i durada de la concessió del servei municipal d'abastament d'aigua, exposa els elements que motiven la finalització per pèrdua sobrevinguda de l'objecte de la reclamació, atès que ha estat facilitada a la persona reclamant les dades que sol·licitava.
Proposta de resolució de finalització de la Reclamació 306/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 306/2019 per pèrdua d'objecte, interposada contra l'Ajuntament de Sant Julià de Vilatorta i relativa a l'expedient de delegació del servei d'aigua al Consell Comarcal i altres expedients relacionats amb aquest servei, exposa els elements de tramitació que motiven la finalització per pèrdua sobrevinguda de l'objecte de la reclamació, atès que durant la tramitació d'aquest procediment s'ha facilitat la informació a l'empresa reclamant i aquesta així ho ha confirmat a la Comissió.